Helsingin juutalaisen seurakunnan kunniapuheenjohtaja Gideon Bolotowsky muistuttaa monien maiden olevan yhä sotatilassa Israelin kanssa.

Perussuomalaiset poliitikot Jussi Halla-aho ja Simon Elo ihmettelevät, miksi Donald Trumpin asettamasta maahantulokiellosta on herättänyt voimakasta närkästystä, mutta useiden arabimaiden Israelin kansalaisille asettama maahantulokielto ei ole noussut esiin.

Listalla, johon israelilaiset eivät ole tervetulleita, on 16 valtiota. Trumpin asettama määräys koskee seitsemän maan kansalaisia.

Jussi Halla-aho huomioi, että monet Israelin kansalaisilta maahanpääsyn epäävät maat kieltävät maahantulon kaikilta, joiden voidaan osoittaa vierailleen Israelissa. AOP

Perussuomalaisten europarlamentaarikko Jussi Halla-aho ja perussuomalaisten kansanedustaja Simon Elo kysyvät, miksi Yhdysvaltain presidentin Donald Trumpin asettama väliaikainen maahantulokielto närkästyttää, mutta Israelin kansalaisille asetettu maahantulokielto ei herätä huomiota.

- Syyria, Irak, Iran, Jemen, Libya ja Sudan kieltävät kategorisesti maahantulon kaikilta Israelin kansalaisilta. Samoin tekevät Algeria, Bangladesh, Brunei, Kuwait, Libanon, Malesia, Oman, Pakistan, Saudi-Arabia ja Arabiemiraatit, Halla-aho kirjoittaa Facebook-sivuillaan.

- On varmaan jokin hyvä syy siihen, että tästä ei olla laajemmin närkästyneitä, mutta en lonkalta keksi, mikä se on, Halla-aho ironisoi.

Myös Elo jakoi Facebook-sivuillaan listan maista, jotka estävät Israelin kansalaisilta pääsyn maahansa.

- Tämä " juutalaiskielto " ei ole tainnut kiinnostaa kansainvälistä yhteisöä. Odotan, että samat valtiot ja henkilöt, jotka nyt tuomitsevat jyrkin sanankääntein Yhdysvaltain linjan, tuomitsevat yhtä jyrkästi näiden muslimimaiden linjan, Elo kirjoittaa.

Israelin ulkoministeriö: Haluamme rauhaa

Helsingin juutalaisen seurakunnan kunniapuheenjohtaja Gideon Bolotowsky muistuttaa, että useat listalla olevat maat ovat yhä sotatilassa Israelin kanssa.

- Tällaisia maita ovat ainakin Syyria, Libanon, Irak ja Saudi-Arabia. He eivät hyväksyneet Israelin valtion perustamista vuonna 1948 ja julistivat sodan.

Israelin ulkoministeriön tiedottaja Emmanuel Nahshon muotoilee Israelin Helsingin-suurlähetystön kautta välittämässään viestissä, että " Israelin ja joidenkin maiden välillä on tosiaan virallisesti vielä voimassa sotatila " .

Lisäksi on Nahshonin mukaan olemassa valtioita, jotka eivät salli kauppasuhteita tai päästä Israelin passilla matkustavia maahansa.

Nahshon painottaa, että Israel haluaa elää rauhassa naapureidensa kanssa ja tavoittelee suhteiden normalisointia.

Trumpin listalla seitsemän maata

Trumpin asettama väliaikainen maahantulokielto koskee seitsemän maan, Syyrian, Irakin, Iranin, Jemenin, Libyan, Somalian ja Sudanin, kansalaisia.

Elo viittaa Facebook-päivityksessään diplomaattilähteisiin, joiden mukaan Mosulia valtaavat irakilaissotilaat ihmettelevät, miksi Saudi-Arabia ei ole Irakin sijasta kieltolistalla.

- Saudi-Arabia on tunnetusti islamististen ääriliikkeiden merkittävä rahoitusalue. Samantyyppisiä maita ovat Qatar ja Bahrain. Terrori-iskuja Yhdysvaltain maaperällä ovat tehneet Saudi-Arabian, Pakistanin ja Egyptin kansalaiset, mutta yksikään näistä maista tai Qatar ja Bahrain eivät ole kieltolistalla, Elo kirjoittaa.

Simon Elon mukaan on hölmöä väittää, että terrorismi ei liity mitenkään islamiin tai tiettyihin muslimimaihin, mutta on myös hölmöä vaarantaa tehottoman kiellon vuoksi yhteistyö esimerkiksi Irakin hallinnon kanssa. ATTE KAJOVA

Täsmennetty juttua 31.1. klo 7.15: Gideon Bolotowsky on Helsingin juutalaisen seurakunnan kunniapuheenjohtaja.

31.1. klo 10.45: Lisätty juttuun Israelin ulkoministeriön tiedottajan kommentit.